Diari Oficial de la Generalitat Valenciana


Sumari del DOGV 3181, del 11-02-1998 (1998/935)

RESOLUCIÓ de 2 de febrer de 1998, del sotssecretari de Justícia, per la qual s'obri una convocatòria per a la constitució de borses de treball, per a la provisió de vacants dels cossos de metges forenses, oficials, auxiliars i agents de l'administració de Justícia a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3181

Data del DOGV
:   11-02-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/935


Data del document
:   02-02-1998

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 2 de febrer de 1998, del sotssecretari de Justícia, per la qual s'obri una convocatòria per a la constitució de borses de treball, per a la provisió de vacants dels cossos de metges forenses, oficials, auxiliars i agents de l'administració de Justícia a la Comunitat Valenciana. [1998/X935]
  
L'Ordre de 18 de desembre de 1997 (DOGV núm. 152, de 30-12-97), de la consellera de Benestar Social sobre Constitució de Borses de Treball per a la provisió de vacants dels cossos de metges forenses, oficials, auxiliars i agents de l'administració de Justícia a la Comunitat Valenciana, estableix el procediment per a la formació de Borses de Treball per a ocupar temporalment llocs de les plantilles dels òrgans judicials, fiscalies i serveis de l'administració de Justícia.
  
Segons que disposa l'article 5 de l'esmentada ordre, la constitució de les borses pertoca a la Sotssecretaria de Justícia mitjançant una resolució publicada al Diari Oficial de la Generalitat Valenciana.
  
Per tant, escoltades les centrals sindicals integrants de la mesa sectorial, es convoquen les esmentades borses de treball d'acord amb les següents:
  
Bases
  
Primera
  
S'obri una convocatòria pública per a la constitució de les borses de treball per al nomenament de funcionaris interins als òrgans de l'administració de Justícia a la Comunitat Valenciana, les quals, amb caràcter provincial, tindran el nombre màxim d'integrants següents:
  
Els llocs reservats per a minusvàlids seran ocupats per aquells que tinguen la condició legal de persones amb discapacitat de grau igual o superior al 33%, sempre que acrediten aquest grau d'incapacitat i la compatibilitat funcional amb el desenvolupament de les tasques que pertoquen al cos a la borsa al qual opten.
  
Els llocs no ocupats per la quota de minusvàlids s'incorporaran al general.
  
Segona. Requisits dels aspirants
  
Per concórrer a les borses de treball els aspirants hauran de complir els següents requisits:
  
1. Ser espanyol major d'edat
  
2. Estar en possessió del títol exigit als respectius reglaments orgànics per a l'ingrés en el cos a la borsa al qual s'opta.
  
3. No haver estat condemnat, ni processat, ni inculpat per delicte dolós, excepte si se n'haguera obtingut la rehabilitació o haguera recaigut en la causa una ordre de sobreseïment.
  
4. No estar inhabilitat per a l'exercici de les funcions públiques.
  
5. No haver estat separat, mitjançant procediment disciplinari, d'un cos de l'estat, de les comunitats autònomes o de les administracions locals, ni suspès per a l'exercici de funcions públiques, en via disciplinària o judicial, exepte si n'haguera estat degudament rehabilitat.
  
6. No patir defecte físic o malaltia què incapacite per a l'exercici del lloc.
  
7. Residir a la província on sol·licite l'admissió.
  
8. No haver estat exclosos de l'anterior borsa de treball de personal de l'administració de Justícia per alguna de les causes assenyalades en l'article 12.2 apartats 1, 2 i 3 de l'Ordre de 18 de desembre de 1997.
  
9. Les persones que opten a les borses de treball d'oficials i auxiliars hauran d'acreditar de forma fefaent tenir coneixements de mecanografia i informàtica. S'exceptuen d'aquest requisit aquells que acrediten haver treballat com a oficial o auxiliar interí en l'administració de Justícia.
  
Tercera. Sol·licituds
  
1. Aquells qui vulguen estar inclosos a les borses de treball només podran optar per la província on estiguen domiciliats. Hauran de presentar sols una instància indicant-hi cadascuna de les borses a les quals opten.
  
Les sol·licituds es presentaran en el model que s'adjunta com a annex I, adreçades al sotssecretari de Justícia.
  
2. Els models d'instància es lliuraran a les següents dependències administratives:
  
\* València:
  
- Sotssecretaria de Justícia. c/ Historiador Chabàs, núm. 2.
  
- Edifici Prop. c/ Gregorio Gea, núm. 27.
  
- Edifici Prop. c/ Colom, núm. 80.
  
\* Alacant:
  
- Sotssecretaria de Justícia. av. Maissonave, núm. 9, 5è-B.
  
\* Castelló:
  
- Direcció Territorial de Benestar Social. Pl. Mª Agustina, núm. 1-3r.
  
3. El termini de presentació de sol·licituds és de 30 dies naturals comptadors des de l'endemà de la publicació d'aquesta convocatòria al Diari Oficial de la Generalitat Valenciana.
  
4. Aquells que es troben exercint tasques com a interí en l'administració de Justícia, també hauran de presentar una sol·licitud si volen estar inclosos a les borses de treball.
  
5. Les instàncies hauran de presentar-se a les dependències enumerades a l'apartat 2 d'aquesta base.
  
També podran trametre's per correu certificat d'acord amb el que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, o per qualsevol altra de la resta de modalitats previstes en l'esmentat text legal.
  
Quarta. Documentació que cal aportar
  
Les sol·licituds hauran d'anar acompanyades de la següent documentació:
  
1. Acreditació dels requisits.
  
1.1. Fotocòpia del document nacional d'identitat per ambdues cares.
  
1.2. Fotocòpia de la titulació exigida para a l'ingrés al cos corresponent:
  
- Metges Forenses: llicenciatura en Medicina.
  
- Oficials: Batxiller o equivalent.
  
- Auxiliars: Graduat en Educació Secundària o equivalent.
  
- Agents: Certificat d'Escolaritat o l'acreditació a què es refereix l'article 15.2 del Reial Decret 1.007/1991, de 14 de juny.
  
1.3. Certificat d'empadronament o residència quan el domicili que figure al DNI no coincidisca amb la província a la borsa de treball de la qual s'opta.
  
1.4. Fotocòpia de la certificació acreditativa de minusvalidesa, si s'escau, indicant-hi el grau de discapacitat i la compatibilitat funcional amb el desenvolupament de les tasques que pertoquen al cos a la borsa al qual opten.
  
1.5. Les persones que opten a les borses de treball d'oficials i/o auxiliars acreditaran els coneixements d'informàtica i mecanografia mitjançant un certificat acreditatiu d'haver realitzat cursos d'informàtica i mecanografia o d'haver desenvolupat treballs en els quals s'exigien aquests coneixements. Les persones que acrediten haver treballat com a oficial o auxiliar interí en l'administració de Justícia, no hauran de presentar aquesta certificació.
  
2. Acreditació dels mèrits:
  
2.1. Serveis en l'administració de Justícia.
  
Per acreditar aquests serveis s'hi aportarà certificat del fiscal en cap, secretari judicial o cap de l'organisme corresponent segons model que s'hi adjunta com a annex II.
  
2.2. Serveis en una altra administració pública.
  
Per acreditar aquests serveis s'hi aportarà certificat expedit per un funcionari competent, segons model què s'hi adjunta com a annex III.
  
3. Haver aprovat el primer exercici de l'última oposició convocada per a l'accés al cos a la borsa instada no haurà d'acreditar-se, tot i que haurà de fer-se constar a l' instància per ser considerat com a mèrit.
  
4. Certificat expedit per la Junta Qualificadora de Coneixements de Valencià, o títol homologat segons l'Ordre de 16 d'agost de 1994 de la Conselleria d'Educació i Ciència, modificada per Ordre de 22 de desembre de 1995 de la Conselleria de Cultura, Educació i Ciència, sobre certificats de coneixements de valencià.
  
5. Coneixements d'informàtica.
  
Per acreditar com a mèrit el coneixement d'informàtica, hauran de presentar-se certificats acreditatius d'haver realitzat cursos d'informàtica amb la indicació del nombre d'hores del curs.
  
El certificat haurà de ser expedit per un centre oficial o homologat, i en aquest cas haurà de fer-se constar l' homologació.
  
6. Títol o diplomes acreditatius dels mèrits específics que s'al·leguen per a cada borsa de treball segons el que estableix l' art. 8, apartat b) de l'Ordre de 18 de desembre de 1997, de la consellera de Benestar Social, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de Justícia en la Comunitat Valenciana.
  
Cinquena
  
Finalitzat el termini de presentació d'instàncies, la Sotssecretaria de Justícia procedirà a la realització dels següents tràmits:
  
1. Es desestimaran d'ofici les sol·licituds presentades fora del termini, aquelles que no s'ajusten al model o que no aporten la documentació acreditativa de complir els requisits que s' exigeixen a la base 2a.
  
2. S'avaluaran els mèrits acreditats, segons el barem contingut a l'article 8 de l'Ordre de 18 de desembre de 1997.
  
Els mèrits o circumstàncies no al·legats en la instància i/o no acreditats, no es tindran en compte per a la seua baremació.
  
3. Els aspirants s' ordenaran d'acord amb la puntuació obtinguda. En cas d'empat primarà la puntuació obtinguda en cada apartat del barem començant pel primer. Si persistia l'empat, es dirimirà en favor del sol·licitant de major edat.
  
Sisena. Constitució i publicació de les borses
  
1. Elaborades les borses d'acord amb a la base anterior es lliuraran a les organitzacions sindicals integrants de la Mesa Sectorial de justícia de la Generalitat Valenciana per tal que informen sobre elles en termini de 10 dies.
  
2. Resoltes, si s'escau, las observacions formulades per les organitzacions sindicals, es resoldrà la constitució provisional de les borses de treball, les quals seran trameses per a la seua exposició en els òrgans assenyalats a l' article 5, paràgraf 2n de l'Ordre.
  
3. Les persones interessades tindran un termini de 10 dies per a, davant la Sotssecretaria de Justícia:
  
a) Reclamar sobre qualsevol de les dades contingudes en la llista.
  
b) Optar per la borsa a la qual volen pertànyer, en cas d' estar incloses en més d'una. Si no exerceixen l'opció, seran incloses en la primera borsa que pertoque seguint l' ordre de l' article 2 de l'ordre.
  
4. Resoltes les reclamacions, es publicaran les borses definitives seguint el mateix procediment que per a la resolució provisional.
  
Setena. Recursos
  
Contra aquesta convocatòria, que exhaureix la via administrativa podrà interposar-se, amb una comunicació preceptiva prèvia a aquesta Sotssecretaria de Justícia, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació al Diari Oficial de la Generalitat Valenciana.
  
Els actes administratius que es deriven d'aquesta convocatòria podran ser impugnats pels interessats dins dels terminis i en els casos i formes establerts a la Llei de Règim Jurídic de les Administracions Públiques i del Procediment Administratiu Comú.